[{"text_idx": "#000002", "text": "Gair gan Gadeirydd y Bwrdd"}, {"text_idx": "#000003", "text": "Mae'r broses o lacio'r cyfyngiadau yng Nghymru dros yr wythnosau diwethaf, a'r cyfle i ailgysylltu a\u0302 theuluoedd a ffrindiau (gan gadw pellter cymdeithasol) wedi bod yn hwb mawr yn ystod y cyfnod anodd hwn. Hefyd, mae'n gyfle i ni bwyso a mesur effaith y pandemig ar iechyd meddwl a llesiant pobl ifanc, a chynllunio sut gallwn barhau i'w cefnogi drwy'r argyfwng hwn."}, {"text_idx": "#000004", "text": "Bydd 2021 yn cael ei chofio fel y flwyddyn y cafodd brechlynnau eu cyflwyno ond mae hefyd yn flwyddyn nodedig i bobl ifanc 16 ac 17 oed yng Nghymru. Byddant yn pleidleisio yn etholiadau'r Senedd ar 6 Mai am y tro cyntaf. Rwyf wedi clywed pobl ifanc yn siarad am gontractau dim oriau ac effaith yr isafswm cyflog, pwysigrwydd iechyd meddwl, mae bywydau du o bwys, pryderon am yr amgylchedd, digartrefedd, ffioedd prifysgol, y Gymraeg, a beth mae'r pandemig yn ei olygu iddyn nhw o ran eu haddysg a'u dyfodol. Rwyf wedi clywed pobl ifanc yn siarad am wleidyddion yng Nghymru, y DU, Ewrop ac ar draws y byd yn gofyn cwestiynau am sut gwneir penderfyniadau ac i ba raddau maen nhw\u2019n deall yn iawn yr effaith y mae'r penderfyniadau hynny'n ei chael ar fywydau pobl."}, {"text_idx": "#000005", "text": "Mae angen i'r pleidiau gwleidyddol yng Nghymru fod yn meddwl am eu maniffestos:"}, {"text_idx": "#000006", "text": "Beth fyddan nhw'n ei ddweud wrth bobl ifanc?\nSut gallant wneud eu polisi\u0308au'n ddeniadol i bobl ifanc yng Nghymru?"}, {"text_idx": "#000007", "text": "Os mai pobl ifanc yw ein dyfodol, yna siawns y dylem fel cymdeithas fod yn ymateb i'w pryderon, eu dyheadau a'u gobeithion."}, {"text_idx": "#000008", "text": "Rwy'n falch iawn ein bod wedi gallu cyhoeddi'r Adroddiad Cychwynnol gan Fwrdd Gwaith Ieuenctid Dros Dro Cymru. Mae ei deitl yn siarad a\u0302 gwleidyddion o bob plaid gan ei fod yn datgan Mae\u2019n Bryd Cyflawni dros Bobl Ifanc yng Nghymru. Mae'n nodi cyfres o argymhellion y mae'r Bwrdd o'r farn sy\u2019n angenrheidiol os ydym am wireddu model cyflawni cynaliadwy ar gyfer gwasanaethau gwaith ieuenctid yng Nghymru."}, {"text_idx": "#000009", "text": "Mae'r argymhelliad cyntaf yn disgrifio'r angen i ddatblygu strwythur llywodraethu a arweinir gan bobl ifanc ar gyfer gwasanaethau gwaith ieuenctid yng Nghymru. Rydym yn gwneud hyn gyda chryn hyder. Hyder ac ymddiriedaeth mewn pobl ifanc sydd eisiau gweld hyn yn digwydd ac a fydd yn defnyddio\u2019r cyfrifoldeb gydag uniondeb a phenderfyniad. Ac ymddiriedaeth yn ein gwasanaethau gwaith ieuenctid sydd wedi datblygu diwylliant ymarfer cyfranogol sy'n seiliedig ar hawliau yn eu gwaith bob dydd."}, {"text_idx": "#000010", "text": "Mae gennym flwyddyn brysur o'n blaenau ond ni fu erioed amser pwysicach i werthfawrogi pobl ifanc a'r cyfraniad a wna\u0302nt i'n cymdeithas."}, {"text_idx": "#000012", "text": "Mae Llais Ifanc yn grw\u0302p agored i bobl ifanc 13-25 oed sy'n byw yng Nghymru (Gall pobl ifanc gofrestru yma). Ro\u2019n i\u2019n betrusgar pan ddechreuais gymryd rhan gyntaf, ond roedd y panel cynghori'n gyfeillgar ac yn groesawgar iawn, a chyn bo hir roeddwn i\u2019n gyfforddus gydag aelodau o bob math o gefndiroedd. Rydyn ni\u2019n cyfarfod fel arfer am un prynhawn y mis ac yn cael gweithgaredd adeiladu ti\u0302m hwyliog ar o\u0302l hynny."}, {"text_idx": "#000013", "text": "Fe es i ar encil gydag aelodau Llais Ifanc a staff Youth Cymru. Roedd hwn i fod yn brofiad cyffrous ond doedd e ddim yn union fel roedden ni wedi\u2019i ddychmygu!"}, {"text_idx": "#000015", "text": "Drwy gydol y cyfleoedd hyn dw i wedi gallu meithrin fy hyder drwy fod yng nghwmni\u2019r rhai sy'n gwneud penderfyniadau ac amrywiaeth o bobl. Dw i wedi cael cyfle i fynychu'r gynhadledd Gwaith Ieuenctid yng Nghymru yng Nghaerdydd a chynnal bwrdd gyda Kirstie, Swyddog Ymgysylltu a\u0302 Phobl Ifanc Youth Cymru, a ofynnodd 'Sut gall Gwaith Ieuenctid fynd i'r afael ag Unigrwydd Ieuenctid?\u2019. Drwy\u2019r digwyddiad hwn cefais fy atgoffa o bw\u0302er a phwysigrwydd cydweithio a\u0302 sefydliadau tebyg a gwahanol i gyflawni nodau cyffredin."}, {"text_idx": "#000017", "text": "Ar hyn o bryd mae Llais Ifanc yn gweithio ar ymgyrch i annog ymgysylltiad gwleidyddol ieuenctid o'r enw \"Power of Your Vote\" oherwydd bydd pobl ifanc 16 ac 17 oed yn gallu pleidleisio am y tro cyntaf yn Etholiadau\u2019r Senedd ym mis Mai eleni. Cyn hyn maen nhw\u2019n cynnal digwyddiad hystings a gall pobl ifanc ddarganfod mwy amdanyn nhw yma."}, {"text_idx": "#000018", "text": "Rydym yn canolbwyntio ar thema benodol ym mhob bwletin. Yn y rhifyn hwn, y ffocws yw llais a chyfranogiad pobl"}, {"text_idx": "#000019", "text": "Sefydlwyd y Grw\u0302p Cynghori ar Bobl Ifanc, i ymgynghori a\u0302 phobl ifanc sy'n defnyddio gwasanaethau NYAS Cymru ar newidiadau i wasanaethau, polisi a recriwtio. Swyddogaeth bellach y grw\u0302p yw dylanwadu ar bolisi ac ymarfer ehangach yng Nghymru a sicrhau bod gwasanaethau'n cael eu rhedeg a'u datblygu gyda ac ar gyfer pobl ifanc sydd a\u0302 phrofiad o ofal."}, {"text_idx": "#000020", "text": "Mae'r Grw\u0302p Cynghori yn llywio gwaith ein prosiect a ariennir gan NVYO sy'n rhoi cyfle i bob person ifanc ledled Cymru ymgymryd a\u0302 hyfforddiant achrededig mewn Mentora Cymheiriaid, Eiriolaeth Cymheiriaid a chymorth i wneud cais am gymwysterau Gwaith Ieuenctid a'u hennill."}, {"text_idx": "#000021", "text": "Mae'r pandemig wedi bod yn gyfnod prysur i'r Grw\u0302p Cynghori ar Bobl Ifanc fel y dangoswyd gan y cynnydd yn amlder cyfarfodydd o bob chwarter i bob mis. Mae'r bobl ifanc wedi elwa o fod yn \"rhan o rywbeth da\" a rhyngweithio a\u0302 phobl o'r un anian mewn amgylchedd diogel, gan weithio ar y canlynol:"}, {"text_idx": "#000022", "text": "Paratoi adnodd sain i Ddarlithwyr Gwaith Cymdeithasol Prifysgol Caerdydd ei ddefnyddio wrth addysgu myfyrwyr. Roedd hyn yn gyfle i ddangos teimladau'r grwpiau am iaith a ddefnyddir gan Weithwyr Cymdeithasol a Chynghorwyr Personol ac yn disgrifio geiriau/termau nad ydyn nhw\u2019n hoffi a sut roedd y geiriau'n gwneud iddynt deimlo."}, {"text_idx": "#000023", "text": "Cyfarfod a hwyluswyd gan Promo Cymru a\u0302 chynrychiolydd o banel dan arweiniad pobl ifanc y Loteri Genedlaethol \u2013 Panel Cynghori Pobl Ifanc yn Arwain Cymru. Rhannodd y Grw\u0302p Cynghori ar Bobl Ifanc eu teimladau ar beth ddylid ei bennu fel blaenoriaethau ariannu gan ddarparu safbwynt pobl ifanc sydd a\u0302 phrofiad o ofal."}, {"text_idx": "#000024", "text": "Mae aelodau\u2019r grw\u0302p wedi cael eu hyfforddi i gynnal cyfweliadau lluosog am staff newydd sy\u2019n cael eu recriwtio o fewn prosiectau NYAS ac ar gyfer Awdurdod Lleol Caerdydd (gan gynnwys swyddi rheoli). Mae sgoriau, safbwyntiau a chasgliadau'r bobl ifanc am ymgeiswyr yn cael eu hystyried yn y broses recriwtio i ddewis yr ymgeiswyr cywir."}, {"text_idx": "#000025", "text": "Mae Adran Polisi ac Ymchwil y Grw\u0302p Cynghori ar Bobl Ifanc ac NYAS wedi gweithio gyda'i gilydd i greu arolwg - 'Beth sy'n bwysig i ti?\u2019. Roedd yr arolwg yn gofyn i bobl ifanc 11-25 oed sydd a\u0302 phrofiad o ofal beth hoffent ei weld yn cael ei gynnwys ym maniffesto Hawliau Plant Cymru. Anfonir y maniffesto at ymgeiswyr Senedd Cymru yn 2021 a bydd ganddo'r gallu i wneud gwahaniaeth gwirioneddol i'r profiad gofal yng Nghymru."}, {"text_idx": "#000026", "text": "Mae barn y bobl ifanc wedi cyfrannu at ymgynghoriad ar gyfer Comisiynydd Plant Cymru a oedd yn gyfle i rannu eu profiadau o Ofal Cymdeithasol a'u dealltwriaeth o Hawliau Plant."}, {"text_idx": "#000027", "text": "Cyfrannodd y Grw\u0302p Cynghori ar Bobl Ifanc hefyd at gais y Pwyllgor Addysg Plant a Phobl Ifanc am fewnbwn gan bobl ifanc ar eu profiadau o\u2019r cyfnod clo ac yr effaith ar iechyd meddwl a chorfforol."}, {"text_idx": "#000028", "text": "Byddai'r Grw\u0302p Cynghori ar Bobl Ifanc yn croesawu'r cyfle i weithio mewn partneriaeth a\u0302 sefydliadau eraill i sicrhau bod lleisiau plant a phobl ifanc sydd a\u0302 phrofiad o ofal yng Nghymru yn cael eu clywed a bod gwasanaethau'n ymgorffori eu hanghenion."}, {"text_idx": "#000029", "text": "Am ragor o wybodaeth cysylltwch a\u0302 Samantha.anderson@nyas.net"}, {"text_idx": "#000030", "text": "Adnoddau sy'n cefnogi pobl ifanc i bleidleisio"}, {"text_idx": "#000031", "text": "Mae nifer o adnoddau bellach yn fyw ar Hwb gyda'r nod o gynnwys pobl ifanc mewn democratiaeth a'u cefnogi i bleidleisio yn etholiadau'r Senedd ym mis Mai. Paratowyd y rhain gan Lywodraeth Cymru, Comisiwn y Senedd a'r Comisiwn Etholiadol a gellir eu gweld yma."}, {"text_idx": "#000033", "text": "Mae pecyn adnoddau PleidLAIS Llywodraeth Cymru yn cynnwys sesiynau wedi'u hanelu at bobl ifanc 13 oed a throsodd yng Nghymru sy\u2019n esbonio\u2019n fyw pam y dylai pobl ifanc bleidleisio."}, {"text_idx": "#000034", "text": "Mae cyfres Ein Senedd o adnoddau Comisiwn y Senedd ar gyfer ysgolion, colegau a grwpiau ieuenctid yn helpu dysgwyr i ddeall esblygiad datganoli yng Nghymru."}, {"text_idx": "#000036", "text": "Gellir defnyddio'r adnoddau mynediad cyhoeddus hyn yn hyblyg yn dibynnu ar y math o leoliad (ffurfiol neu heb fod yn ffurfiol), yr amser sydd ar gael a'r deilliannau dymunol i ddysgwyr."}, {"text_idx": "#000037", "text": "Ers i'r Bwrdd Gwaith Ieuenctid Dros Dro ddechrau ar ei waith i ddatblygu model cynaliadwy o waith ieuenctid wrth symud ymlaen, mae llais pobl ifanc wedi bod yn hanfodol bwysig er mwyn sicrhau bod pobl ifanc yn helpu i ddylanwadu ar y gwasanaethau y byddan nhw a chenedlaethau'r dyfodol yn elwa arnynt."}, {"text_idx": "#000038", "text": "I ddechrau, gwahoddodd y Bwrdd geisiadau gan bobl ifanc ledled Cymru i eistedd ochr yn ochr a\u0302 nhw, ond daeth y pandemig cyn y gellid ymgymryd a\u0302'r broses recriwtio'n llawn. Parhaodd y Bwrdd i siarad ag amrywiaeth o bobl ifanc a sylweddolodd fod budd sylweddol o gael pobl ifanc yn rhan o grw\u0302p mwy o ystod ehangach o gefndiroedd er mwyn annog gwell dealltwriaeth o anghenion ehangach."}, {"text_idx": "#000039", "text": "Cynhaliwyd ymarfer tendro cystadleuol ac rydym yn falch iawn o gyhoeddi bod cais ar y cyd rhwng Urdd Gobaith Cymru, Llamau ac EYST wedi bod yn llwyddiannus. Byddant yn sefydlu Pwyllgor Pobl Ifanc o tua 20 o bobl ifanc a fydd yn cyfarfod yn unol a\u0302 chyfarfodydd rheolaidd y Bwrdd, yn ogystal a\u0302 darparu cynrychiolwyr i eistedd ar y prif Fwrdd. Mae pobl ifanc sydd wedi gwneud cais o'r blaen i eistedd ar y Bwrdd eisoes wedi cael eu gwahodd i ymuno a\u0302'r Pwyllgor hwn, ynghyd ag aelodau cyfredol Grwpiau Cyfranogiad y Strategaeth."}, {"text_idx": "#000040", "text": "I gael rhagor o wybodaeth, cysylltwch a\u0302 youthworkboard@gov.cymru."}, {"text_idx": "#000041", "text": "Grymuso pobl ifanc drwy wirfoddoli rhyngwladol"}, {"text_idx": "#000044", "text": "Gwirfoddoli Rhyngwladol yn ystod pandemig."}, {"text_idx": "#000046", "text": "Pob rhifyn rydym yn darparu lle i unigolion a sefydliadau rannu gwybodaeth a\u0302'u cyfoedion."}, {"text_idx": "#000047", "text": "Cyhoeddodd Estyn adroddiad thematig yn ddiweddar - Gwerth Hyfforddiant Gwaith Ieuenctid - Model cynaliadwy i Gymru. Mae'n gwerthuso ansawdd hyfforddiant gwaith ieuenctid a phriodoldeb yr hyfforddiant i roi'r sgiliau sydd eu hangen ar weithwyr ieuenctid i gyflawni eu swydd a bodloni gofynion gwaith ieuenctid modern yn ei holl ffurfiau. Gallwch weld yr Adroddiad a\u2019r Ymateb yma."}, {"text_idx": "#000049", "text": "Maen nhw\u2019n cynnal grwpiau misol ledled Cymru. Gall Gweithwyr Ieuenctid gyfeirio pobl dros 18 oed, mae\u2019n rhaid i rai dan 18 oed gael eu hatgyfeirio gan rieni neu weithwyr proffesiynol eraill."}, {"text_idx": "#000051", "text": "Mae'r Sgwrs yn gyfres o ddigwyddiadau digidol i oedran 14-25 yn ymdrin a\u0302 materion sy'n effeithio ar fywydau pobl ifanc heddiw. Mae'r Urdd wedi llwyddo i greu'r platfform cenedlaethol i bartneriaid ymgysylltu a rhannu eu cynnig yn y Gymraeg ar draws Cymru."}, {"text_idx": "#000052", "text": "Os hoffwch gyfrannu neu am gyfeirio'r cynnig at y bobl ifanc o fewn eich darpariaeth cysylltwch a\u0302'r Sgwrs"}, {"text_idx": "#000053", "text": "Cafodd yr ap miFuture ei gyd-greu gyda'r rhai sy'n gadael yr ysgol, darparodd y sylfaenydd a'r Prif Swyddog Gweithredol Gemma Hallet gipolwg ar y broses honno a pham mae cyfranogiad da yn allweddol i ddatrys problemau\u2019n llwyddiannus. Gallwch ei ddarllen yma a darganfod mwy am miFuture ar eu gwefan."}, {"text_idx": "#000060", "text": "Ym mis Hydref cwblhaodd Cyngor y Gweithlu Addysg adolygiad o'r Marc Ansawdd ac mae'r Gweinidog Addysg wedi cytuno i adnewyddu'r Marc Ansawdd er mwyn helpu i'w ddiweddaru a\u2019i wneud yn fwy perthnasol fyth i bob sefydliad gwaith ieuenctid - bydd y gwaith ar hyn yn dechrau ar unwaith. Diolch i bawb a gyfrannodd."}, {"text_idx": "#000061", "text": "Gallwch gael rhagor o wybodaeth am y Marc Ansawdd yma."}, {"text_idx": "#000062", "text": "Os oes gennych unrhyw ymholiadau, cysylltwch ag Andrew.Borsden@ewc.wales."}, {"text_idx": "#000064", "text": "Ffocws rhifyn nesaf y cylchlythyr yw 'ymgysylltu democrataidd'. Cysylltwch gyda .uk drwy e-bost os hoffech gyfrannu erthygl."}, {"text_idx": "#000066", "text": "Cofiwch ddefnyddio #YouthWorkWales #GwaithIeuenctidCymru ar drydar i godi proffil Gwaith Ieuenctid yng Nghymru."}, {"text_idx": "#000068", "text": "E-gylchlythyr chwarterol sy\u2019n darparu newyddion diweddaraf, diweddariadau a datblygiadau mewn Gwaith Ieuenctid yng Nghymru."}, {"text_idx": "#000069", "text": "Rhagor o wybodaeth ar y we:"}, {"text_idx": "#000070", "text": "Datdanysgrifo \u2022 Rheoli eich dewisiadau \u2022 Gweld yn eich porwr"}, {"text_idx": "#000071", "text": "Gallwch ddiweddaru eich tanysgrifiadau, newid eich cyfrinair neu eich cyfeiriad e-bost, neu ddileu tanysgrifiadau ar unrhyw adeg drwy fewngofnodi i'ch cyfrif."}]